ལ་ཕུལ་ལ་འདུད། །དགུན་གསུམ་བཅད་རྒྱ་ལ་ཞུགས་དེ་གྲོལ་ནས། །བདེ་མཆོག་གུར་སམ་འདུས་པ་ལུགས་གསུམ་སོགས། །དབང་དང་མཁའ་སྤྱོད་གུར་མགོན་ཐུགས་རྗེ་ཆེའི། །ཉམས་ཁྲིད་ཆོས་ཀྱི་སྦྱིན་ཆེན་སྩལ་ལ་འདུད། །སྐྱོར་མདའ་བསོད་ནམས་པ་ལ་རྟ་མགྲིན་དཔལ། །ཡང་གསང་དབང་ཕུལ་སྤྱི་འདུས་དབང་བསྐུར་ཞུས། །མཆོད་རྟེན་སྟེང་ཁང་འཁྲི་ཤིང་ལྷ་བཀོད་དང་། །ཞལ་བྱང་རབ་གནས་དང་བཅས་བསྐྲུན་ལ་འདུད། །ཆོས་སྡེར་ལྷ་ཁང་རྙིང་པའི་གཤེགས་གསོལ་དང་། །གསར་བསྐྲུན་ལྟོ་འཕྱེའི་ཐིག་དང་ས་ཆོག་བྱས། །བྲིས་འབུར་ཀུན་གྱི་ལྷ་བཀོད་བཟོ་བཅོས་དང་། །རབ་ཏུ་གནས་པའི་དཔལ་ཀུན་བསྐྱེད་ལ་འདུད། །རྟེན་བཞེངས་དཀར་ཆག་བརྩམས་ནས་གཞན་དོན་གྱི། །བཅད་རྒྱར་གནས་སྐབས་ས་ཆེན་བསོད་ནམས་རྩེ། །རྨི་ལམ་ཞལ་མཐོང་དེར་བཞུགས་རྫོང་སྡོད་སོགས། །མཁའ་སྤྱོད་མགོན་པོའི་ཉམས་ཁྲིད་སྩལ་ལ་འདུད། །ལྡན་ཤོད་དཔོན་གྱི་ལྷ་ཁང་ལྡེབས་རིས་སུ། །མཛད་པ་འཁྲུལ་མེད་འཁྲི་ཤིང་ཞལ་ཐང་ཡི། །བཀོད་པའི་སྐྱ་རིས་གཉིས་ཀའི་ཞལ་བྱང་བརྩམས། །རབ་གནས་ཆོ་གས་ཤིས་པར་བསྒྲུབས་ལ་འདུད། །རྫོགས་ཆེན་སྤྲུལ་སྐུ་གཤེགས་པའི་དགོངས་རྫོགས་སུ། །ཀྱེ་རྡོར་དུས་ཆོག་དབང་བཞི་བཅས་པར་ཕུལ། །ཟེ་ཆེན་པ་ལས་འདོད་འཇོའི་བུམ་བཟང་གི །དབང་ལུང་ཐོབ་པའི་སྐལ་བ་སྦོམ་ལ་འདུད། །རྒྱ་རོང་དབོན་དང་མཆོག་སྤྲུལ་རྣམ་གཉིས་གཙོས། །འདུས་ཚོགས་ཀུན་ལ་གྲུབ་ཐོབ་ཚེ་དབང་ཕུལ། །ཨ་ལི་ཆོས་རྗེ་སྔོན་རྗེས་དབང་བསྐུར་སོགས། །དབུ་མ་ལུགས་ཀྱི་སེམས་བསྐྱེད་སྩལ་ལ་འདུད། །དཔལ་སྤུངས་སྐུ་དབོན་སྔ་ཕྱིར་ཞིང་གཤེགས་པའི། །དགོངས་རྫོགས་བསྲེག་བླུགས་སོགས་ཀྱི་མཆོད་འབུལ་ཞུས། །སླར་ཡང་གསུང་རབ་པར་གྱི་འདྲི་ཞུས་དང་། །དབང་ལུང་ཆོས་ཀྱིས་འགྲོ་དོན་གཞོལ་ལ་འདུད། །པར་ཁང་གན་འཇི་ར་སོགས་གཟུངས་འབུལ་དང་། །རབ་གནས་བྱས་ནས་རང་གི་བརྩམས་ཆོས་སྐོར། །གླེགས་བམ་བཅུ་གཅིག་པར་གྱི་འདྲི་ཞུས་ཚུགས། །དཔལ་ཆོས་ཞབས་བརྟན་ཆོ་ག་བསྒྲུབས་ལ་འདུད། །བཀྲ་ཤིས་ལྟེམ་དུ་དཔོན་སྲས་དབང་བསྐུར་ཕུལ། །དཔལ་ཆོས་ཞིང་ཁམས་གཤེགས་པའི་གསལ་འདེབས་དང་། །སྐུ་གདུང་རིལ་པོའི་མཆོད་རྟེན་གཟུངས་སྒྲུབ་བཅས། །བྱམས་ཆེན་སྐུ་བརྙན་རྟོགས་བརྗོད་བསྐྲུན་ལ་འདུད། །རྨད་ཤོད་གཉེར་ཆེན་བུ་རྒྱལ་འབོད་པར་ཕྱིན། །གཤིན་གསོན་ཆོ་གའི་རིམ་པ་ཅི་ཡང་བསྒྲུབས། །སྡེ་དགེ་སྲས་ལྕམ་བཅས་པའི་གེགས་སེལ་དབང་། །སྔ་ཕྱིར་བཀའ་སྩལ་ཇི་བཞིན་བརྩོན་ལ་འདུད། །རིན་ཆེན་མཆོག་གྲུབ་ཀྱིས་མཚོན་བླ་མ་འགར། །སྣར་ཐང་བརྒྱ་རྩ་བརྩམས་ཆོས་སྐོར་གྱི་ལུང་། །རྒྱ་རོང་གྲྭ་པ་འགའ་ལ་རབ་བྱུང་དང་། །འཇིགས་བྱེད་དབང་སོགས་རེ་བ་བསྐངས་ལ་འདུད། །ཡིད་ལྷུང་ཕྱིན་ནས་མི་དབོན་འདས་བཞུགས་ཀྱི། །དགོངས་རྫོགས་ཞབས་བརྟན་ལ་སོགས་གང་དགོས་བསྒྲུབས། །ཀ་ཐོག་སྤྲུལ་སྐུ་མཇལ་འཕྲད་འཕགས་པ་ཡི། །གསུང་རབ་ལེ་ཚན་ལུང་བཅས་ཕུལ་ལ་འདུད། །གད་ཐོག་གཉེར་ཆེན་བསོད་ནམས་རུ་བར་ཕྱིན། །མིང་སྲིང་འཁོར་བཅས་དབང་ཆོས་རེ་བ་བསྐངས། །སྐབས་ཤིག་ཚེ་དཔག་མེད་སྐུ་ཞལ་མཇལ་ཡང་། །དུག་ཅན་ཟས་ཀྱི་རྨི་ལམ་རྩུབ་ལ་འདུད། །མཁན་ཆེན་ཀླུ་སྡིངས་འདྲེན་མཆོག་མི་བདག་གི །སྤྱན་དྲངས་ཁྲི་འབུལ་སྟོབ་པའི་ཤིས་བརྗོད་དང་། །མཎྜལ་བཤད་པའི་སྲོལ་བཏོད་སྐུ་གདུང་གི །རབ་གནས་དོན་འགྲེལ་ངོ་མཚར་བསྟན་ལ་འདུད། །ལྕགས་ར་སྤྲུལ་སྐུ་དཔོན་སློབ་བརྡ་སྤྲོད་དང་། །སྡེབ་སྦྱོར་སྙན་དངགས་དབང་བསྐུར་ཞབས་འདེགས་ཞུས། །ལྡན་གླིང་ཀུན་དུ་དབང་བསྐུར་ཟབ་ཁྲིད་དང་། །རང་གཞན་བཀའ་འབུམ་ལུང་མང་སྩལ་ལ་འདུད། །ལབ་བླར་ཞལ་བཞིའི་བཀའ་གཏད་གསང་ཁྲིད་སྩལ། །རྩིས་རིགས་སྒྲོ་འདོགས་ཆོད་པའི་སྤྲོ་དགའ་བྱུང་། །ས་དཀར་འདུས་སྡེས་ཁོ་བོར་རིང་འཚོར་བསྐུལ། །སླར་ཡང་པར་གྱི་ལས་བྱེད་སྡུད་ལ་འདུད། །ཤར་ཆེན་རྗེ་ལས་དགྱེས་རྡོར་རྒྱུ་དབང་ལམ། །འཇིགས་བྱེད་ཀུན་རིག་དབང་དང་རྣམ་རྒྱལ་སོགས། །རྗེས་གནང་སྐོར་མང་སྐྱེས་རབས་མཛད་ཆེན་དང་། །ཆོས་ཆུང་བཀའ་བརྩམས་སྐོར་མང་ཐོས་ལ་འདུད། །མགོན་དེར་སཾ་ཊ་འཆི་འཇོམས་བཅུ་གཅིག་ཞལ། །འཁྲོས་ནག་དབང་དང་ཚེ་དབང་སྣར་ཐང་གི །བརྒྱ་རྩ་ལ་སོགས་རྗེས་གནང་སྐོར་འགའ་ཡིས། །ཞབས་པད་བརྟན་པའི་ཆོ་ག་བསྒྲུབས་ལ་འདུད། །ཐང་སྟོང་རྒྱལ་པོ་དྲིལ་དཀར་ཆིབས་ལས་བབ། །བདག་ལ་ཧུར་གཟིགས་བར་ཆད་ཡོད་འདྲ་གསུང་། །གསང་ཆབ་དཀར་ཡོལ་གང་སྩལ་བདག་དགའ་བས། །འདི་འཐུང་གེགས་ལས་གྲོལ་སྙམ་ཤར་ལ་འདུད། །དུས་མི་རིང་བར་སྡེ་དགེའི་སྲས་ལྕམ་དང་། །ཁོ་བོའི་གཅེན་བཅས་འཇིག་རྟེན་ཕ་རོལ་སོང་། །མཐོང་བྱེད་བསྒྲིབས་དང་ནད་གཞིའི་མནར་ཡང་བདག །བདེར་འཚོ་གྲུབ་ཆེན་དེ་དྲིན་ཤེས་ལ་འདུད། །ལྷ་ལྕམ་འཆི་དུས་བབ་པ་མ་བཟློག་ཀྱང་། །དཀུ་ལ་ཆགས་པའི་སྲས་ལྕམ་བདེ་བར་བཙས། །བསྟན་སྲུང་འཕྲིན་བཅོལ་ལ་སོགས་ཞབས་བརྟན་གྱིས། །སྲུང་རིམ་ངོ་མཚར་གྲུབ་པ་དེ་ལ་འདུད། །རང་གནས་ཁང་པར་བཀའ་དང་དགོངས་འགྲེལ་ཆོས། །བཀའ་འབུམ་སྐོར་བཅས་པོ་ཏི་ཕྱེད་བཞི་བརྒྱ། །བཞུགས་གསོལ་མཆོད་པའི་ཡོ་བྱད་རྣམ་མང་བཀྲམ། །མར་མེ་རྒྱུན་འབར་མཆོད་པས་མཛེས་ལ་འདུད། །ཚེ་བྷྲཱུྃ་གནས་སུ་སློབ་དཔོན་འཆི་མེད་པའི། །གསེར་སྐུ་བཞུགས་ཁང་དཀར་ཆག་བརྩམས་ཕུད་དང་། །རྡོར་དྲིལ་ཏིང་བདུན་མར་མེའི་ཀོང་བུ་བཅས། །བསྟོད་པ་ཚོགས་འདོན་རྒྱུན་ཆགས་འཛུགས་ལ་འདུད། །ལྷ་རྒྱལ་སྲང་གི་རྟེན་གསུམ་རབ་གནས་དང་། །དཀར་ཆག་བཅའ་ཡིག་བྱས་ནས་རོལ་མོ་དང་། །མཁར་རྔ་གོས་འཕན་དཔྱངས་ནས་འདུས་ཚོགས་སུ། །བསྙེན་བཀུར་གྲལ་འགྱེད་ཚོགས་བསགས་བགྱིད་ལ་འདུད། །བླ་དགེ་འདུས་པར་འཇིགས་བྱེད་ཀུན་རིག་དབང་། །སྤྱི་སྒེར་དོན་གཉེར་ཅི་འདོད་ཆོས་སྦྱིན་སྩལ། །ཉི་གྲགས་སྤྲུལ་སྐུ་གཤེགས་རྫོང་ཆོ་ག་དང་། །ཡང་སྤྲུལ་མྱུར་འབྱོན་སྨོན་ལམ་བཏབ་ལ་འདུད། །ཆོས་གྲྭ་འདིར་འཁོད་ཕྱོགས་གཞན་ནས་ལྷགས་པའི། །དོན་གཉེར་དབང་ཁྲིད་ལུང་དང་རྗེས་གནང་སོགས། །སོ་སོར་རྩ་བའི་རྣམ་གྲངས་ཡི་གེའི་ལམ། །འདྲི་བར་མ་ལྡང་བྱས་བྱུང་མདོ་ཙམ་མོ། །རང་གི་དབོན་དགེར་སྒྲ་སྙན་སྡེབ་སྦྱོར་སོགས། །བསླབ་ནས་དབུས་གཙང་བཏེག་ཆས་བླ་མ་ལྷའི། །འབུལ་ཡིག་འདོད་གསོལ་ཉེར་བསྡོགས་ཀུན་བསྒྲིགས་ནས། །རང་ཉིད་ཆབ་ཚན་ལྷན་ཅིག་བཏེག་ལ་འདུད། །རྫོང་དགོན་སེར་སྦྲེངས་བསུ་བས་འབོད་པར་ཕྱིན། །དགོན་སྡེ་ཀུན་ལ་ཆོས་སྦྱིན་ཅི་ཡང་སྩལ། །རྨ་རོང་ཚ་ཁར་དབོན་ལ་དུར་བདག་གི །བསྲུང་དབང་བགྱིས་ནས་བོད་ཕྱོགས་རྫོངས་ལ་འདུད། །རང་གནས་ཕྱིན་ནས་སངས་རྒྱས་ཐོད་པ་ཡི། །སྒྲུབ་དཀྱིལ་བསྒྲིགས་ནས་ཤར་ཆེན་ས་ཕུར་གྱི། །ཆོས་རྗེ་རྣམ་གཉིས་དཔལ་སྤུངས་ཀུན་ཁྱབ་སོགས། །དབང་བསྐུར་དུ་མས་སྐལ་བཟང་བྱས་ལ་འདུད། །ཞྭ་ནག་མཆོག་སྤྲུལ་ཁམས་ཕེབས་དེ་སྐབས་ཤིག །སྐྱ་མི་བོད་ཆས་ཅན་ཞིག་མདུན་ཐད་དེར། །དཔལ་སྤུངས་ཉེ་མང་རཱ་ཛའི་གདུང་དཀོན་ཞེས། །མི་དགའ་རྣམ་འགྱུར་བྱེད་པ་མཐོང་ལ་འདུད། །ས་སྐྱོང་བསྙུང་བའི་སྐུ་རིམ་གཏིང་བསྐུལ་སྐབས། །སྐུ་ཚེ་ཅུང་ཟད་བསྲིངས་ཅེས་ཐོས་པ་དང་། །སྡེ་དགེའི་རིགས་སྲས་བསྙུང་སྐབས་ཙནྡན་སྐུ། །རང་གཞན་ཕྱི་བདར་མཐའ་གཙང་བྱེད་ལ་འདུད། །རང་གི་རྟོགས་བརྗོད་ཐང་ཀར་རབ་གནས་དང་། །སྡེ་དགེའི་བང་མཛོད་རྣམ་སྲས་དུར་ཁྲོད་བསྒྲུབས། །རྒྱལ་རོང་དཔོན་གཤེགས་དགོངས་རྫོགས་བསྒྲུབ་པར་ཕྱིན། །མཆོག་སྤྲུལ་གཉིས་ལ་རྒྱུ་དབང་ཕུལ་ལ་འདུད། །དཔོན་དགེ་དཔོན་སློབ་དབུས་འགྲོས་འཁོར་བ་དང་། །འཁོར་ལོ་མདོར་འཕྲད་ཆབས་ཅིག་དགོན་འདིར་བཏེག །གཞིའི་བསྙེན་ཁྲིད་དང་བཅའ་བསྒྲིགས་སྨར་ཁམས་སོགས། །བླ་དགེར་མང་པོར་ཀྱེ་རྡོར་སྩལ་ལ་འདུད། །སི་ཏུ་རྒྱ་ཡུལ་འབྱོན་པར་དྭོགས་ཚུལ་དང་། །ཕེབས་རྫོངས་མཇལ་ཕྱག་ཞུས་ནས་སྐུ་གཤེགས་ཚེ། །འདུས་སྡེའི་དབུར་ཕྱིན་ཀུན་རིག་ཆོ་ག་བསྒྲུབས། །ཡང་སྲིད་མྱུར་འབྱོན་སྨོན་ལམ་ཕུལ་ལ་འདུད། །སྲིབ་དགོན་གཉེར་དཔོན་ནན་ཏན་འབོད་པར་ཕྱིན། །འཆི་བསླུ་དབང་བསྐུར་ལ་སོགས་ཞག་བཅུ་སྐོར། །རེ་བ་བསྐངས་ནས་ཤར་ཆེན་སྐུ་ཞབས་སུ། །བྱབས་ཁྲུས་ཚེ་དབང་དགུང་གྲངས་ཕུལ་ལ་འདུད། །འཁོན་སྟོན་ལུང་བཞིན་རྣམ་རྒྱལ་བསྙེན་པར་བཞུགས། །མཚམས་གཏོར་སྤུས་ཁེངས་གྲོལ་ནུབ་རྨི་ལམ་དུ། །ཚོགས་ཆེན་དཀྱིལ་ནས་རང་གི་མིང་ཡོད་པའི། །བརྟན་བཞུགས་སྨོན་ལམ་རྐང་བཞི་ཐོས་ལ་འདུད། །ཆུ་འབམ་ངེས་བཟུང་དཀའ་བས་དལ་རྟེན་གཙེས། །རྨི་ལམ་སྣང་བར་ད་ལམ་འཆིའོ་ཞེས། །ལན་གསུམ་འབོད་ཐོས་འཚོ་བྱེད་སྨན་བཅོས་དང་། །ཤར་ཆེན་སྤྱན་དྲངས་དབང་བསྐུར་ནོད་ལ་འདུད། །སྡེ་དགེ་མཆེད་ལྕམ་སོགས་དྲུང་འབྱུང་འགྱུར་སྐོར། །ཞལ་ཆེམས་ཞུ་ཡིག་ཕུལ་ཞིང་རང་གི་དབོན། །གྲྭ་འཁོར་ཀུན་ལ་སྤྱི་སྒེར་ཞལ་ཆེམས་དང་། །གནང་སྦྱིན་བཀོད་པ་གང་དགོས་བྱས་ལ་འདུད། །ལྷ་ལྕམ་རྣམ་གཉིས་མཇལ་ཕྱག་སྨོན་ལམ་བཏབ། །ལྷུན་གྲུབ་སྟེང་གི་འདུས་སྡེ་ཡུལ་མི་ཀུན། །བྱིན་རླབས་བགྱིས་ནས་སྤྱི་སྒེར་དད་ཅན་འགར། །གང་འཚམ་བསླབ་བྱའི་རིམ་པ་གདམས་ལ་འདུད། །གནས་བརྟན་རྟོགས་བརྗོད་ལུང་དང་འཕྲིན་བཅོལ་སྩལ། །མེ་ཏོག་ཆར་དང་འཇའ་འོད་མང་དུ་འཁྲིགས། །སངས་རྒྱས་འཕེལ་གདུང་ལ་སོགས་བྱིན་རྟེན་རིགས། །གསོལ་ཞིང་རང་གཞན་སྨོན་ལམ་བཏབ་ལ་འདུད། །དེ་ནས་དགོངས་མཚམས་དགེས་ཉམས་དུ་མ་དང་། །གཟིམས་ཆུང་སྟེང་ན་འཇའ་འོད་གུར་ཁང་སོགས། །རྡོ་རྗེ་འཆང་གི་ཕྱག་རྒྱ་བཞུགས་སྟངས་བཅས། །རྒྱལ་བའི་ཟླ་«༧»ཚེས་«༡༥»ཐོ་རེངས་གཤེགས་ལ་འདུད། །དགུང་གསུམ་མཉམ་བཞག་གྲོལ་འཕྲལ་ས་ཆེན་གཡོས། །མཁན་ཆེན་མཆོག་ནས་གདུང་ཁྲུས་ན་བཟའ་གསོལ། །སྐལ་ལྡན་གདུལ་བྱ་མང་པོར་མཇལ་ཁ་བཏང་། །ཕྱག་དང་མཆོད་འབུལ་སྨོན་ལམ་བརྗོད་ལ་འདུད། །ཤར་ཆེན་མཆོག་གི་དུས་ཐའི་ཆོ་ག་ཡིས། །སྐུ་གདུང་ཞུགས་ཕུལ་དགེ་སློང་བཅུ་ཕྲག་གིས། །ཞེ་དགུའི་དགུང་ལ་ཀྱེ་རྡོར་སྒྲུབ་མཆོད་དང་། །ཚོགས་ཆེན་སྒྲུབ་མཆོད་ཉིན་གྲངས་ཚུགས་ལ་འདུད། །གཞན་ཕྱོགས་ཀུན་ལ་མ་ཁྱབ་མེད་སྙམ་གྱི། །དགོངས་རྫོགས་སྒྲུབ་དང་སཱཙྪ་ཆོ་ག་བཅས། །གྲུབ་ནས་རྡོ་ཁོ་ཁང་བརྩེགས་བསྐྲུན་པ་དང་། །རབ་གནས་དང་བཅས་ལས་མཐར་ཕྱིན་ལ་འདུད། །དྲི་གཙང་ཁང་དུ་ལྷ་མིའི་མཆོད་སྐོར་རྟེན། །དཔལ་ལྡན་ས་སྐྱའི་བྱིན་སྣ་ཁྱད་འཕགས་སོགས། །ནང་བཞུགས་དུ་མས་ཕྱུག་པའི་མཆོད་རྟེན་ཆེ། །བཀྲ་ཤིས་སྒོ་མངས་རབ་གནས་བཅས་གྲུབ་འདུད། །འདིར་སྨྲས་པ། དེ་སྐད་མཐོང་བའི་ཆོས་ཀྱི་གནང་ཚུལ་རྣམས། །འཕྲིན་དུ་ཤོད་པ་མཉན་འདོད་སློབ་མའི་ངོར། །རགས་བསྡུས་སྨྲས་དོན་གཟུགས་བརྙན་རྣམ་བཀོད་པ། །བརྡ་དོན་གསལ་བའི་ཁ་བྱང་བཅས་པ་འདི། །བསྐྲུན་པའི་དགེ་བས་བྱང་ཆུབ་སྙིང་པོའི་བར། །དལ་འབྱོར་རྟེན་ལྡན་དཔལ་ལྡན་བླ་མ་དང་། །འབྲལ་མེད་ལྷུན་གྲུབ་མཉམ་འགྲོགས་ཤེས་བྱའི་གཞུང་། །བཅུ་ཕྲག་རྟོགས་པའི་ཡོན་ཏན་ཕུན་ཚོགས་ཤོག །དགེ་ལེགས་སྤྱོད་པའི་གྲོགས་དང་དཀོན་མཆོག་གསུམ། །སྐྱབས་མགོན་བཟུང་བ་སྦྱིན་པའི་བདག་དེ་ཡང་། །བླ་མ་རྒྱལ་བ་སྲས་བཅས་གསང་གསུམ་གྱི། །ཡོན་ཏན་རྒྱུད་ལ་སྐྱེ་བ་ཉིད་གྱུར་ཅིག །དེ་སོགས་འབྲེལ་ཐོགས་རིགས་བཟང་དཔལ་འབྱོར་རྒྱས། །བློ་གྲོས་རྣམ་གསལ་ཐམས་ཅད་མཁྱེན་པའི་རྒྱུ། །ཤེས་བྱ་ཀུན་ལ་བསླབ་སྦྱངས་མཐར་ཕྱིན་ནས། །རྒྱལ་བསྟན་སེམས་ཅན་སྨན་འདོགས་བསྒྲུབ་པར་ཤོག །བླ་མ་ཡི་དམ་རྒྱལ་བ་སྲས་བཅས་སུ། །བསམས་ནས་མཆོད་བསྟོད་གསོལ་བ་གང་བཏབ་པ། །འགྲུབ་འགྱུར་ངེས་པ་རྒྱལ་གསུང་ཚད་མ་ཡི། །བདེན་པ་གང་གིས་སྨྲས་དོན་ཀུན་འགྲུབ་ཤོག །ཅེས་རང་གི་རྟོགས་བརྗོད་ཐང་ཀར་བཀོད་པའི་ཞལ་བྱང་དོན་བསྡུ་ཀུན་དགའ་བསྐྱེད་པའི་ཞིང་ཁམས་རྒྱ་མཚོ་ཞེས་བྱ་བ་འདིའང་སློབ་བུ་ལྷུན་གྲུབ་ཕུན་ཚོགས་ཀྱི་ངོར། ངག་དབང་ཚུལ་ཁྲིམས་རིན་ཆེན་གྱིས་བྲིས་པ། ཞིང་གཤེགས་རྗེས་ཀྱི་ཁ་འགེངས་ཅུང་ཟད་བྱེད་པོ་གོང་གི་རིགས་དབོན་ངག་དབང་དགེ་ལེགས་ལྷུན་གྲུབ་ཅན་གྱིས་བགྱིས་པ་དགེ་ལེགས་འཕེལ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཏ༽